PLUS ดีด 5% รับ “บาทอ่อน” ดันส่งออกโต จับตารายได้ปีนี้ 1.5 พันล้าน
PLUS เด้งแรง 5% รับอานิสงส์ “บาทอ่อน” ดันส่งออกโต ออกสินค้าใหม่ จับตาไตรมาส 3 ผลงานเด่น หนุนรายได้ปีนี้ 1.5 พันล้าน
PLUS เด้งแรง 5% รับอานิสงส์ “บาทอ่อน” ดันส่งออกโต ออกสินค้าใหม่ จับตาไตรมาส 3 ผลงานเด่น หนุนรายได้ปีนี้ 1.5 พันล้าน
11 ต.ค. 2565

ผู้สื่อข่าวรายงานว่า วันนี้ (11 ต.ค.65) ราคาหุ้น บริษัท โรแยล พลัส จำกัด (มหาชน) หรือ PLUS ณ เวลา 10:10 น. อยู่ที่ระดับ 11.10 บาท บวก 0.50 บาท หรือ 4.72% สูงสุดที่ระดับ 11.20 บาท ต่ำสุดที่ระดับ 10.50 บาท ด้วยมูลค่าการซื้อขาย 76.06 ล้านบาท

โดยก่อนหน้านี้ นายพลแสง แซ่เบ๊ กรรมการผู้อำนวยการ  PLUS เปิดเผยกับ “ข่าวหุ้นธุรกิจออนไลน์” ว่า บริษัทยังคงเป้าหมายรายได้ปีนี้ไว้ 1,500 ล้านบาท เติบโต 50% เมื่อเทียบกับงวดเดียวกันของปีก่อน ซึ่งก็เห็นได้จากครึ่งปีแรกโชว์กำไรสุทธิก้าวกระโดดเติบโต 2 เท่าตัว และเชื่อว่าครึ่งปีหลังจะเติบโตต่อเนื่องจากคำสั่งซื้อเร่งตัวขึ้นจากตลาดสหรัฐอเมริกาที่เป็นตลาดหลัก ผนวกกับสถานการณ์ตู้คอนเทนเนอร์มีการคลี่คลายดีขึ้น และค่าระวางเรือปรับลงจากช่วงก่อนหน้าถือเป็นปัจจัยบวกต่อบริษัททำให้ต้นทุนลดลง
นอกจากนี้การฟื้นตัวของตลาดสหรัฐอเมริกาซึ่งเป็นตลาดหลักรวมถึงตลาดตะวันออกกลาง ส่งผลให้สินค้ากลุ่มหลักอย่างน้ำนมมะพร้าวและน้ำมะพร้าวมีการเติบโตดีขึ้น รวมทั้งได้อานิสงส์เชิงบวกจากค่าเงินบาทอ่อนค่า เบื้องต้นยังคงประเมินว่าผลการดำเนินงานในไตรมาส 3/2565 จะเติบโตต่อเนื่องจากไตรมาสก่อน และจากงวดเดียวกันของปีก่อน
สำหรับผลการดำเนินงานช่วง 5 ปีต่อจากนี้ (ปี 2565-2569) บริษัทวางเป้ารายได้ไว้ที่ 4,000 ล้านบาท เพื่อสะท้อนการเติบโตที่แข็งแกร่ง โดยในปี 2566 บริษัทคาดการณ์ว่ารายได้จะเติบโตมากกว่า 20-30% ซึ่งยังไม่รวมโปรดักส์ใหม่
ล่าสุดช่วงเช้าวันนี้ ค่าเงินบาทกลับมาอ่อนค่าที่ระดับ 38 บาทอีกครั้ง